นักท่องเที่ยวหลั่งไหล เข้าชมถ้ำนาคา ที่จังหวัดบึงกาฬ คึกคัก ขอพรจากพญานาคเสริมสิริมงคลแก่ตนเองและครอบครัว
ที่บริเวณทางขึ้นถ้ำนาคา ณ สำนักสงฆ์ฐิติสาราราม ตำบลโพธิ์หมากแข้ง อำเภอบึงโขงหลง จังหวัดบึงกาฬ นักท่องเที่ยวจำนวนหลายร้อยคน ต่างเดินทางมาเพื่อขึ้นชมถ้ำนาคา แหล่งท่องเที่ยวทางธรรมชาติที่กำลังโด่งดังในขณะนี้ ซึ่งมีลักษณะผนังถ้ำคล้ายเกล็ดงูขนาดใหญ่ หรือเกล็ดพญานาคที่เลื้อยขดไปมา จึงทำให้ในช่วงนี้มีดารา นักแสดง ตลอดจนผู้ศรัทธาในพญานาค ต่างเดินทางเข้ามาสักการะบูชาเพื่อขอพรเสริมสิริมงคล รวมทั้งถ่ายภาพแห่งความประทับใจไว้เป็นที่ระลึก โดยไฮท์ไลท์สำคัญคือ การเข้าชมความงดงามของถ้ำ บูชาพญานาคและตามรอยพระอริยสงฆ์ที่ภูลังกาแห่งนี้นักท่องเที่ยวจากหลากหลายพื้นที่เดินทางมาเข้าชมถ้ำนาคา ตามความเชื่อความศรัทธา นักท่องเที่ยวท่านหนึ่งจากจังหวัดสมุทรปราการ เล่าว่า วันนี้เดินทางมากับครอบครัว ดีใจมากที่ได้มาชมถ้ำนาคา ไม่คิดว่าจะขึ้นมาถึงบนถ้ำ เพราะอายุ 60 ปีแล้ว ถ้ำนาคามีความสวยงามอย่างที่ร่ำลือกันจริงๆ จนรู้สึกขนลุก ประทับใจที่ได้มาเห็นสิ่งที่เราเคยเห็นในทีวีในโฆษณา พอมาเห็นของจริงก็เกิดความศรัทธาอย่างมากและคิดว่าต้องกลับมาอีกครั้งอย่างแน่นอน ส่วนการจองคิวผ่านแอปพลิเคชัน QueQ นั้น กว่าจะจองได้นานมาก ต้องเข้าไปกดทุกวันกว่าจะได้โดยขณะนี้ทางอุทยานแห่งชาติภูลังกา ได้ขยายระยะเวลาการจองล่วงหน้าผ่านแอปพลิเคชัน QueQ จาก 15 วันเป็น 60 วัน และแต่ละวันรับไม่เกิน 500 คนเท่านั้น จึงทำให้ปัจจุบันคิวการเข้าชมเต็มทุกคิวจนถึงเดือนมกราคมปีหน้าแล้ว ต้องรอการเปิดจองอีกครั้ง นอกจากนี้ นักท่องเที่ยวยังต้องได้รับวัคซีนโควิด-19 ครบ 2 เข็ม จึงจะสามารถเข้าชมถ้ำนาคาได้